**Manje je više**

**(Laička kolumnica [156])**

**Tko si Ti?**

U ovonedjeljnoj evanđeoskoj perikopi (Mk 8, 27-35) Isus pita učenike što ljudi kažu, *tko je on*. Legitimno je da i mi sebi *samospoznajno* postavimo isto pitanje u prvom ili drugom licu jednine.

Nije mi na umu *solilokvij*, razgovor što ga u stanju snebivanja i nedoumice, u želji da prodremo u dubinu vlastite nutrine, svatko može voditi sa samim sobom. Mislim na izravno pitanje iz naslova ove kolumnice što bismo ga katkada *trebali* postaviti osobama koje često susrećemo, a zapravo ih površno, veoma slabo poznajemo. Dijelom do toga dolazi uslijed uvriježenih navika da ne ulazimo u nečiju intimu i privatnost, prizivajući u svrhu rasterećujućeg samoopravdanja obrnuti izričaj Isusova *zlatnog pravila* (Mt 7,12) o *nečinjenju* onoga što ne želimo da netko čini nama.

Priznajem da nije jednostavno postaviti nekome tako izravno pitanje. Lakše je raspitivati se kod nekoga koga već poznajemo. Pritom se nažalost događa da tako o nekome stvorimo *krivu* sliku.

Pišem iz bogata osobnog iskustva. Poznajem mnogo ljudi, a impresivan je krug onih koje smatram *prijateljima*. Svima sam u nekom trenutku poznanstva postavio baš to pitanje. Oni pak, kako god bili zbunjeni, pokušavali su odgovoriti. Iz njih je po tome što *jesu*, čemu streme, za čime čeznu i čime *odišu*, zorno *progovarao* dragi Bog.

Sa sedam stihova pjesme *Vlat i ja* pomaže mi nedavno preminula, produhovljena hrvatska pjesnikinja **Vesna Krmpotić** (Dubrovnik, 1932.):

*Tko si ti, mala vlati, tko sam ja? / Zašto ti, mala vlati, zašto ja? / Promijenimo se, mala vlati, ja i ti, / budi ti, mala vlati, što sam ja, / da te pitam, mala vlati, tko si ti, / što mi radiš u tom polju, vlati, ti, / i tko sam ti, mala vlati, tko si ja?*

Milosrdni Isukrste, daj da srcem oćutimo i umom shvatimo da je ljubiti bližnje lakše kad ih što bolje poznajemo.

Sead Ivan Muhamedagić